《山人笑渡行》
宋代·章甫

溪流水势曲又曲，古渡济人日不足。招招舟子在中流，两岸遥闻橹声促。

东岸渡来西岸人，西岸待渡还相续。渡头溪水流出山，人在山头高处瞩。

当时结伴入山深，乱云何处寻芳躅。不知世上有风波，烟霞以外了无欲。

今日出上望滔滔，毋乃旁观笑当局。造物非以人拘拘，逸者荣兮劳者辱。

夫人自甘逸与劳，山水何曾分雅俗。红尘静处暮烟横，山自空青水自绿。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。